b"\n_START_ARTICLE_\nTerritoris Palestins\n_START_SECTION_\nGeografia\n_START_PARAGRAPH_\nEls territoris palestins estan formats per Cisjord\xc3\xa0nia (incloent-hi Jerusalem Est) i per la Franja de Gaza. Tenen frontera, a m\xc3\xa9s d'amb Israel, amb Jord\xc3\xa0nia i Egipte. Als territoris, hi ha diverses regions i zones que gaudeixen de diferents graus d'autonomia (Territoris Aut\xc3\xb2noms Palestins) i les fronteres estan sota control israeli\xc3\xa0._NEWLINE_La capital oficial dels territoris \xc3\xa9s Ramal\xc2\xb7lah, tot i que els palestins reclamen que ho sigui Jerusalem Est. El president de l'ANP, I\xc3\xa0ssir Arafat, va governar els territoris des de la seu de l'Organitzaci\xc3\xb3 per a l'Alliberament de Palestina a Ramal\xc2\xb7lah.\n_START_SECTION_\nPoblaci\xc3\xb3\n_START_PARAGRAPH_\nTradicionalment, la poblaci\xc3\xb3 dels territoris \xc3\xa9s formada sobretot per palestins \xc3\xa0rabs, tot i que hi ha minories de samaritans, cristians i jueus ortodoxos que rebutgen l'estat d'Israel per motius religiosos i pol\xc3\xadtics. A m\xc3\xa9s a m\xc3\xa9s, en aquesta regi\xc3\xb3 hi ha molts assentaments israelians.\n_START_SECTION_\nEconomia i infraestructura vi\xc3\xa0ria\n_START_PARAGRAPH_\nTant el desenvolupament de l'economia com el de la xarxa vi\xc3\xa0ria de les zones amb m\xc3\xa9s autonomia depenen fortament del fet que aquestes zones s\xc3\xb3n enclavaments a\xc3\xafllats. A la Franja de Gaza hi ha un aeroport i un port. Les comunicacions entre els diferents enclavaments es duen a terme mitjan\xc3\xa7ant carreteres que, sovint, s\xc3\xb3n interrompudes o fins i tot tallades pels controls de les forces de seguretat israelianes._NEWLINE_Moltes organitzacions palestines donen suport a la dissoluci\xc3\xb3 de la uni\xc3\xb3 fronterera i monet\xc3\xa0ria amb Israel, malgrat que tindria conseq\xc3\xbc\xc3\xa8ncies catastr\xc3\xb2fiques per a l'economia de Gaza i de Cisjord\xc3\xa0nia. Per aix\xc3\xb2, l'ANP la rebutja, malgrat que el control de les fronteres exteriors hagin de quedar sota control israeli\xc3\xa0._NEWLINE_Els darrers deu anys, la UE ha sigut la major font de finan\xc3\xa7ament de l'ANP, amb 2.000 milions d'euros. Tanmateix, una part d'aquests diners van acabar en mans de la fam\xc3\xadlia d'Arafat.\n_START_SECTION_\nEl cam\xc3\xad cap al reconeixement\n_START_PARAGRAPH_\nEls palestins no disposen de facto d'una sobirania real. Encara els falten, en part, algunes estructures d'estat o no estan completament desenvolupades (per exemple, no disposen d'ex\xc3\xa8rcit). Els territoris palestins estan controlats majorit\xc3\xa0riament per l'ex\xc3\xa8rcit israeli\xc3\xa0. Malgrat que existeixen organismes policials i de seguretat, no estan dotats dels recursos adequats ni tenen la formaci\xc3\xb3 adequada. Durant la Segona Intifada, Israel els retir\xc3\xa0 la major part de l'armament, ja que alguns membres d'aquestes forces havien participat en les accions violentes. Una altra de les causes de la inefici\xc3\xa8ncia d'aquests cossos \xc3\xa9s que I\xc3\xa0ssir Arafat va haver de situar molts familiars i amics en els \xc3\xb2rgans de control per tal que tots quedessin sota el seu control personal. En aquest sentit, Mahmud Abbas ha introdu\xc3\xaft reformes per aconseguir unes estructures m\xc3\xa9s eficients._NEWLINE_L'Organitzaci\xc3\xb3 per a l'Alliberament de Palestina (OAP), i no l'ANP, t\xc3\xa9 des del 1974 l'estatus d'observador a les Nacions Unides (Acord de l'Assemblea General 3237). Des de juliol del 1998, els representants palestins tenen el dret de participar en els debats de l'ONU._NEWLINE_Palestina \xc3\xa9s un dels estats fundadors de l'Organitzaci\xc3\xb3 de la Confer\xc3\xa8ncia Isl\xc3\xa0mica i hi \xc3\xa9s reconegut com a membre de ple dret. Palestina tamb\xc3\xa9 \xc3\xa9s membre de la Lliga \xc3\x80rab._NEWLINE_I\xc3\xa0ssir Arafat proclam\xc3\xa0 l'estat palest\xc3\xad el 14 de novembre del 1988 a Alger, que fou reconegut per uns cent pa\xc3\xafsos, entre els quals tots els del bloc comunista i els estats no alineats._NEWLINE_Amb els acords d'Oslo els palestins van aconseguir l'estatut d'autonomia actual, que hauria de precedir la creaci\xc3\xb3 d'un estat palest\xc3\xad viable. Quines zones de Cisjord\xc3\xa0nia haurien, a m\xc3\xa9s de les que ja actualment gaudeixen d'autonomia, pert\xc3\xa0nyer a aquest futur estat \xc3\xa9s una de les q\xc3\xbcestions principals del conflicte araboisraeli\xc3\xa0. Els \xc3\xa0rabs voldrien incloure-hi tota Cisjord\xc3\xa0nia, incloent-hi Jerusalem Est, mentre que la majoria de dirigents israelians pretenen mantenir la majoria, si no totes, de les col\xc3\xb2nies il\xc2\xb7legals.\n_START_SECTION_\nPol\xc3\xadtica\n_START_PARAGRAPH_\nLa pol\xc3\xadtica dels territoris aut\xc3\xb2noms es basa en l'objectiu de construir un estat independent i propi per als palestins. Els diferents grups palestins reclamen diverses opcions quant als territoris que haurien d'integrar el futur estat; l'OAP espera formar-lo amb la Franja de Gaza i Cisjord\xc3\xa0nia, mentre que Ham\xc3\xa0s exigeix recuperar el territori complet d'Israel._NEWLINE_El 26 de gener del 2006, Ham\xc3\xa0s, una agrupaci\xc3\xb3 considerada per la majoria d'estats occidentals (EUA i UE inclosos) com a organitzaci\xc3\xb3 terrorista i no com a partit pol\xc3\xadtic, obtingu\xc3\xa9 la majoria absoluta en les primeres eleccions legislatives de la hist\xc3\xb2ria de Cisjord\xc3\xa0nia. Diversos governs del m\xc3\xb3n han decidit que hi col\xc2\xb7laboraran si Ham\xc3\xa0s renuncia a la viol\xc3\xa8ncia. Despr\xc3\xa9s que Ham\xc3\xa0s form\xc3\xa9s govern, els EUA han exigit que els tornin els ajuts al desenvolupament; i Israel ha tallat tota l'ajuda econ\xc3\xb2mica als territoris ocupats, exceptuant els imprescindibles per a la sanitat i l'abastiment d'energia el\xc3\xa8ctrica. La UE es mostra esc\xc3\xa8ptica respecte al govern de Ham\xc3\xa0s, per\xc3\xb2 de moment ha enviat 121 milions d'euros per evitar el col\xc2\xb7lapse econ\xc3\xb2mic de l'administraci\xc3\xb3 palestina. En general, es demana que Ham\xc3\xa0s reconegui l'estat d'Israel, rebutgi les accions violentes i accepti un proc\xc3\xa9s de pau. La c\xc3\xbapula de Ham\xc3\xa0s, fins ara, ho ha rebutjat taxativament._NEWLINE_A mitjans de juny del 2007, les tropes armades de Ham\xc3\xa0s a la Franja de Gaza derrotaren les de l'OAP i les foragitaren de la Franja._NEWLINE_El president Mahmud Abb\xc3\xa0s declar\xc3\xa0 Ham\xc3\xa0s com a partit il\xc2\xb7legal en tot el territori de l'ANP i form\xc3\xa0 un nou govern, excloent-hi els membres del Ham\xc3\xa0s. Aquest nou govern ha estat reconegut per la comunitat internacional i ha perm\xc3\xa8s que el govern israeli\xc3\xa0 li traspass\xc3\xa9s els diners que li corresponien."